b'\n_START_ARTICLE_\nStasys \xc5\xbdeiba\n_START_SECTION_\nBiografija\n_START_PARAGRAPH_\nAugo jauniausias keturi\xc5\xb3 vaik\xc5\xb3 \xc5\xa1eimoje. Mok\xc4\x97si Anyk\xc5\xa1\xc4\x8di\xc5\xb3 progimnazijoje ir Ukmerg\xc4\x97s gimnazijoje, kurios nebaig\xc4\x99s, 1935\xc2\xa0m. prad\xc4\x97jo karo tarnyb\xc4\x85 Kauno miesto ir apskrities komendant\xc5\xabroje, karo policijos mokykloje. 1936\xc2\xa0m. perkeltas \xc4\xaf Kauno karo aviacijos mokykl\xc4\x85, kuri\xc4\x85 baig\xc4\x99s ir gav\xc4\x99s II eil\xc4\x97s karo lak\xc5\xabno vard\xc4\x85, paliktas puskarininkiu-liktiniu 7-oje naikintuv\xc5\xb3 eskadril\xc4\x97je Kaune. 1939\xc2\xa0m. suteikus I eil\xc4\x97s karo lak\xc5\xabno vard\xc4\x85, perkeltas \xc4\xaf \xc5\xa0iaulius, 1940\xc2\xa0m. spalio m\xc4\x97n. paleistas \xc4\xaf atsarg\xc4\x85._NEWLINE_1940\xe2\x80\x931944\xc2\xa0m. Vilniuje dirbo k\xc4\x85 tik susik\xc5\xabrusioje Lietuvos geologin\xc4\x97je tarnyboje techniku, vyr. in\xc5\xbeinieriumi, agrogeologu. Kartu 1941\xc2\xa0m. lank\xc4\x97 Vilniaus universiteto (VU) geologijos kursus, 1943\xc2\xa0m. mok\xc4\x97si Lietuvos \xc5\xbeem\xc4\x97s \xc5\xabkio akademijos dirvo\xc5\xbeeminink\xc5\xb3 kursuose, kur \xc4\xafgijo agrogeologo kvalifikacij\xc4\x85. 1943\xc2\xa0m. baig\xc4\x97 Vilniaus suaugusi\xc5\xb3j\xc5\xb3 gimnazij\xc4\x85. 1944\xe2\x80\x931949\xc2\xa0m. VU Gamtos moksl\xc5\xb3 fakultete studijavo geologijos specialyb\xc4\x99, dirbo laborantu Geologijos katedroje. _NEWLINE_1949\xe2\x80\x931960\xc2\xa0m. VU Geologijos katedros vyresnysis d\xc4\x97stytojas. Skait\xc4\x97 daugel\xc4\xaf geologijos kurs\xc5\xb3\xc2\xa0\xe2\x80\x93 paleontologijos, bendrosios ir istorin\xc4\x97s geologijos, regionin\xc4\x97s geologijos, facij\xc5\xb3 ir formacij\xc5\xb3 bei kitus, vadovavo student\xc5\xb3 mokomosioms ir gamybin\xc4\x97ms praktikoms, ne vienerius metus su studentais lank\xc4\x97si Kryme. Tobulinosi Maskvos universitete (1952\xc2\xa0m.), Prahoje (1971\xc2\xa0m.), Greifsvalde (1972\xe2\x80\x931974\xc2\xa0m.), dalyvavo VU Gamtos fakulteto jungtin\xc4\x97se ekspedicijose. Pareng\xc4\x97 paleontologijos rinkini\xc5\xb3 ekspozicij\xc4\x85 VU Geologijos muziejui. 1960\xc2\xa0m. apgyn\xc4\x97 geologijos ir mineralogijos moksl\xc5\xb3 kandidato disertacij\xc4\x85 \xe2\x80\x9eLietuvos famenio stratigrafija ir fauna\xe2\x80\x9c. 1960\xe2\x80\x931963\xc2\xa0m. VU Mineralogijos, 1963\xe2\x80\x931975\xc2\xa0m. Geologijos ir mineralogijos katedros ved\xc4\x97jas, 1963\xc2\xa0m. docentas.  1993\xc2\xa0m. i\xc5\xa1\xc4\x97jo \xc4\xaf pensij\xc4\x85._NEWLINE_1981\xe2\x80\x931985\xc2\xa0m. Lietuvos aviacijos sporto federacijos veteran\xc5\xb3 komiteto pirmininkas. 1991\xc2\xa0m. suteiktas dimisijos jaunesniojo leitenanto, 1993\xc2\xa0m. dimisijos leitenanto laipsnis.  1995\xe2\x80\x931999\xc2\xa0m. Lietuvos atsargos karinink\xc5\xb3 s\xc4\x85jungos Vilniaus miesto skyriaus pirmininkas._NEWLINE_Palaidotas Rokanti\xc5\xa1ki\xc5\xb3 kapin\xc4\x97se, Lak\xc5\xabn\xc5\xb3 kalnelyje.\n_START_SECTION_\nSvarbiausi darbai\n_START_PARAGRAPH_\nMokslini\xc5\xb3 tyrim\xc5\xb3 kryptis\xc2\xa0\xe2\x80\x93 Lietuvos devono uolien\xc5\xb3 paleontologija ir stratigrafija bei paleogeografija. Paskelb\xc4\x97 per 80 mokslini\xc5\xb3 straipsni\xc5\xb3, yra keli\xc5\xb3 monografij\xc5\xb3 bendraautoris.'